Komisijos reglamentas (EB) Nr. 1594/1999
1999 m. liepos 20 d.
iš dalies keičiantis leidimo naudoti pašarų priedus sąlygas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 1411/1999 [2], ypač į jos 3 straipsnį ir 9j straipsnį,
(1) kadangi Austrijos, Suomijos ir Švedijos stojimo akto XV priedo VII E 1 4 punkto antros įtraukos trečiojoje subįtraukoje Švedijai leidžiama iki 1997 m. gruodžio 31 d. ir toliau taikyti nacionalinius teisės aktus, apribojančius skruzdžių rūgšties (E 236), kaip pašarų priedo, naudojimą;
(2) kadangi, remiantis minėto akto XV priedo nuostatomis, buvo pareikalauta, kad Švedija, pateikdama prašymą suderinti minėtam priedui taikomus Bendrijos teisės aktus, kartu pateiktų išsamią mokslinę pagrindimo ataskaitą;
(3) kadangi savo pagrindimo ataskaitą Švedija pateikė 1997 m. liepos 27 d. ir gruodžio 9 d.;
(4) kadangi Komisija turi priimti sprendimą dėl Švedijos pateikto prašymo suderinti su skruzdžių rūgštimi susijusius teisės aktus;
(5) kadangi minimo konservanto patvirtinimo sąlygas būtų tikslinga papildyti;
(6) kadangi skruzdžių rūgšties vartotojams reikėtų pranešti, kad šią rūgštį draudžiama naudoti aerobiniam neapdorotų grūdų konservavimui vieną ar mišinyje su kitomis rūgštimis, jei ji sudaro daugiau kaip pusę mišinio, nes tam tikromis sąlygomis gali susidaryti didelis aflatoksino kiekis;
(7) kadangi šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Direktyvos 70/524/EEB nuostatomis, leidimo naudoti konservantams priskiriamą priedą E 236 (skruzdžių rūgštį) sąlygos šiuo dokumentu pakeičiamos šio reglamento priede nustatytomis sąlygomis.
2 straipsnis
Nepaisant 1 straipsnio nuostatos, iki 1999 m. gruodžio 31 d. apyvartoje paliekama iki 1999 m. rugsėjo 1 d. į apyvartą išleista skruzdžių rūgštis, kurios ženklinimas neatitinka šio reglamento nuostatų.
3 straipsnis
Šis reglamentas įsigalioja 1999 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 20 d.